
Potrebe svijeta koji je zahvaćen neprekidnim promjenama ponu¬ 
kalo su Pavla VI. da obljetnicu RERUM NOVARUM počasti objeloda- 
njenjem ovog Pisma upućenog kardinalu Mauriceu Royu, predsjed¬ 
niku Vijeća za laike i papinske komisije »Pravda i mir«. Pismo nema 
obilježja enciklike, ali sadrži inspiratome ideje za vjernike, korisne 
svim ljudima, u obliku redovitog nastupa Vrhovnog crkvenog učitelja. 
Nastavljajući naučavanje svojih predšasnika, Papa iznosi nauku, upu¬ 
ćuje ljudima preporuke, proglašuje i norme. Pismo se ne smije sma¬ 
trati kao da je bez obavezne snage. Potrebno je da i danas Crkva do¬ 
kaže svoju prisutnost. Današnjica je samo jedna etapa u povijesti 
čovječanstva. Puna je dinamike, naglih obrata, proturječnosti, bolnih 
nejednakosti. 

Neki na brzu ruku proglašuju ovo Pismo spektakularnom novo- 
šću, dok se drugi nekako lijeno zadovoljavaju konstatacijom da je 
Pavao VI. u njemu preuzeo pojam socijalne pravde za organsko ure¬ 
đenje državne ekonomije od Pija XI. od Ivana XXni (MetM), govore, 
posuđuje zadatak usklađenja raznih državnih i općečovječanskih sek¬ 
tora (gospodarskog, socijalnog, političkog, kulturnog) te ponovno na- 
glašuje svoju naročito naglašenu ideju o međunarodnoj solidarnosti 
za razvoj naroda iz enciklike PP. Ujedno opažaju da je Papa htio dati 
neko priznanje komisiji »Justitia et pax«. 

čini mi se da ovo Pismo s jedne strane sadrži osnovne točke tra¬ 
dicionalne katoličke društvene nauke, a s druge strane osvjetljuje neke 
nove probleme, naglašuje odgovarajuća načela, upućuje na žarišne 
točke, npr. na fenomen zabrinjavajućeg rasta neuposlenosti. Tu opo¬ 
menu ne shvaćamo kao proroštvo i pokušaj nagađanja ili zastrašiva¬ 
nja, nego jednostavno kao upozorenje na činjenice koje sutrašnjici 

mogu zadavati mnogo težih briga nego današnjici (br. 18). Za sve ove 
nijanse bilo je potrebno da se saslušaju glasovi iz cijelog svijeta. Papa 
je to i učinio, a i sam se poziva na to da je svojim posjetima raznim 
narodima imao prigodu čuti želje, zabrinutosti, povike bijede i nadanja. 

Da li ovo Pismo predimenzionira katoličku društvenu nauku? Ne, 
ono je smatra ukorijenjenom u neizmjenljivim riječima evanđelja 
(br. 4), učvršćenom u evanđeoskoj sveobuhvatnoj i vječnoj poruci 
(br. 4), ali, u isto vrijeme budno i aktivno prisutnom u promjenljivim 
stanjima današnjice (br. 42). Stanja su u svijetu s više gledišta vrlo 
raznovrsna (br. 4), zbog toga nitko neka ne očekuje da će u ovom 
Pismu katolička društvena nauka nastupiti kao dorečeni sistem, kao 
skup svevažećih, čudonosnih i posvemašnjih rješenja. Mudrost je u tome 
da tu nauku shvatimo kao koherentni sistem načela i osnovnih smjer¬ 
nica, ali uvijek otvorenu prema novim problemima, spremnu iskori¬ 
stiti odgovarajuća načela u znaku jedinstva s nepromjenljivim i vječ¬ 
nim istinama (br. 42). 

Koji specifični problemi današnjice opravdavaju nastup Papin u 
ovom Pismu? Zar nije istina da ljudski uvjeti proizvodnje, recimo 
njena humanizacija, pa pravičnost u razmjeni dobara i raspodjeli bo¬ 
gatstva, osmišljavanje poraslih potrošačkih potreba, podjela odgovor¬ 
nosti (br, 7) predstavljaju probleme o kojima je Papa govorio npr. 
u PP, a Ivan XXni. u MetM? Ako govorimo o nezaposlenosti umjet¬ 
nika i stručnjaka, o činjenici prekvalifikacije i mobilnosti radnika, na 
što su pojedinci primorani da nađu kruha, o neprekidnoj potrebi pri¬ 
lagođivanja radnika novim sredinama, o nejednakom položaju u poje¬ 
dinim industrijskim granama itd. (br. 9), zar o tim pitanjima nije bilo 
govora u na.stupima predšasnika Pavla VI, npr. govorima Pija XII? 
Isto tako možemo reči o potrebi međunarodne podjele proizvodnje, o 
strukturama razmjene dobara, o kontroli dobiti, o novčanom sustavu, 
o akcijama ljudske solidarnosti i si. (br. 43), jer o svim su tim pita¬ 
njima Pape nešto rekli. 

Uza sve to, ovo Pismo tretira iste probleme sa specifičnog ugla. 
Ako su u nekim dokumentima obrađeni samo periferijski, ovdje ih 
Pavao VI. postavlja »na svijećnjak«, da ih uočimo u njihovoj hitnosti, 
širini i složenosti. Još više: iznosi na vidjelo vidike koji se moraju uzi¬ 
mati u obzir, a preko njih se prelazilo: npr. Papa se poziva na Crkvi 
svojstvenu osjetljivost (br. 42), otkriva da i utopije mogu imati pozi¬ 
tivno značenje u društvenom životu (br. 37) te se ne boji govoriti o 
ponekad i ponegdje potrebnim smjelim i stvaralačkim obnovama (br. 
42) itd. Osobito je vrijedno naglasiti kako Papa poziva da se i novčano 
podržavaju novi »društveni prolhvati« i da se u njih uloži novac koji 
se ulaže u druge problematične svrhe, npr. u naoružanje (br. 19). Ima 
problema koje treba hitno riješiti, jer možda će sutra već biti kasno, 
govori na istom mjestu. 

Ulazeći u probleme našega vremena. Papa opetovno naglašuje svoj 
kršćanski ugao s kojega uvijek promatra socijalno pitanje. Raznovr¬ 
snim situacijama u svijetu on ne može pružiti gotov lijek, ali svima 

može pružiti onaj lijek što ne stari: nepromjenljiva evanđeoska načela 
i norme uzete iz katoličke društvene nauke (br. 4). I sami nevjernici 
očekuju od kršćana da se pridruže nastojanju oko uređenja svijeta 
snagom svoje osebujne uloge (br. 49). Ljubav, jednakost, pravcu, mir 
i druge vrednote primaju svoje svjetlo, crpe snagu, proširuju svoje dje¬ 
lovanje u misteriju otkupljenja i pobjede uskrsnog jutra (br. 48). Tu se 
nalaze uzvišeni ciljevi, obuhvatniji pogledi, dublji razlozi negoli se nalaze 
u bilo kojoj drugoj ideologiji ili pokretu. Prema lome, kršćanin mora 
računati na efikasnost evanđelja, na zakone milosnog života, na ono 
što nadilazi čovjeka, jer Duh je koji oživljuje (Iv 6, 64), Bog daje te 
raste (1 Kor 3, 6—7). Ni »demon organizacije«, ni mehanizam sred¬ 
stava komunikacije, ni čovječje snage neće moći proizvesti duboke pro¬ 
mjene u ljudskom srcu kao što to može tajno djelovanje Duha. 

Promotrimo, dakle, neke naročito naglašene točke ovog Pisma, 
uvjereni da se ne smijemo prepustiti valu relativizma ni slobodarske 
moralke. Jer Papa želi iznositi i »norme« (br. 1), obavezne smjernice, 
i to u svjetlu trajnih, vječnih istina što čovjeka nadilaze, ali im. ako 
hoće, može naići na tragove, može ih spoznati (br. 7). Kada ćemo 
prestati naglašavali kako sc »sve mijenja« a početi isticati kako se 
mnoge stvari ne mijenjaju — »multa non mutaniur« (GetS bi, 10), 
a to su; vjersko-morainc Kristove zasade u svojim bitnim elementima. 


Novi socijalni problemi 

Ako kršćani žele dokazati svoju aktivnu prisutnost u novim socijal¬ 
nim problemima, u vrlo raznovrsnim situacijama u svijetu, prema ra¬ 
znim druStveno-političkim sustavima i kulturama, oni su najprije po¬ 
zvani da ispitaju upravu tu raznoliku situaciju te da sa svim ljudima 
dobre volje prouče kojim putevima treba udariti, koje pothvate valja 
poduzeti da se ostvare društvene, političke i gospodarske promjene 
koje su potrebne za sreću ljudi (br. 4). To znači da treba zabaciti 
statičnost, ali da i pred najsudbonosnijim problemima mora uvijek bli¬ 
stati svjetlo evanđeoskih, vječnih istina. 

1. Prvi je problem urbanizam. Urbanizam ne dira samo megalopu- 
lise ili gradove od desetak milijuna žitelja, ne, nagli rast i manjih gra¬ 
dova donosi pred zastupnike vlasti velike zadatke. Radi se o razno¬ 
vrsnoj dehumanizaciji, srozavanju integralne ljudske i kršćanske osob¬ 
nosti. S kršćanske strane Papa poziva da se uspostavlja u tim grado¬ 
vima novo društveno tkivo, što za dušobrižničku službu znači da treba 
stvoriti i razviti središta raznih zanimanja i kulture, razna udruženja, 
domove odmora, sastajališta, duhovne zajedničarske susrete. Jer novi 
proleteri, novi siromasi, većim dijelom doseljeni seljaci, žele osjetiti 
da nisu sami, da imaju braće u Kristu, da s njima i drugi žeđaju pravde 
(br. 8—13). 

2. U ovom procesu stvaranja »gradova bez lica« kako će se snaći 
mladi i žene? Kako obitelji? Mnogi sukobi s mladima imaju svoj izvor 
u nepodnosivoj zbrci gradskog života. A žene? Recimo da sindikati 

brane prava ljudske osobe, pa i mladih, i žena. Međutim, sindikalno 
pravo ponekad prijeđe svoje granice, npr. pretjeranim zahtjevima 
prema zajednici ili politizacijom, čime nekako kalja čistoću svojih opće- 
Ijudskih namjera (br. 14). Je Ii, dakle, ono sposobno da u jeku indu- 
strijskih promjena pruži adekvatan lijek »novim siromasima«: onespo¬ 
sobljenima i nepodesnima, starcima, ljudima svakog podrijetla bače¬ 
nima na rub društva, osobito žrtvama diskriminacije (br. 15—16)? 

To bi bilo posve neosnovano od sindikata i očekivati. Ali i on može 
i mora u tome pomoći. I s njim svi drugi zainteresirani. Dok ovo Pa¬ 
pino pismo naglašuje da se rasna diskriminacija nekako pokušava do¬ 
sta uspješno rješavati, što da kažemo o diskriminacijama zbog vjero¬ 
ispovijesti? Može li se reći da vjernici u svim zemljama, pa i onima 
koje su grlate u obrani drugih prava, uživaju potpunu jednakost pred 
zakonom? Da imaju jednak pristup u gospodarski, kulturni, građanski 
i dru.štveni život? Da uživaju pravičan udio u narodnom bogatstvu? 

3, Papa govori o pravu na iseljenje. Jer emigranti počesto postaju 
žrtve nepravde, manjka ljubavi i bratstva, nejednakosti. Dužnost je 
država u koje imigriraju svakako velika. Ali bi bilo krivo zaključiti da 
Papa pravu na iseljenje priznaje apsolutnu vrijednost. Mora se nagla¬ 
siti da je to pravo relativne naravi. 

čemu ovaj naglasak? Jer je emigracija ponegdje postala kao mod¬ 
na pojava. Neki emigriraju da si pribave luksuzne predmete. U tom 
slučaju vrijedi pravilo katoličke društvene nauke da se pravo iselje¬ 
nja ili emigracije suspendira ako veliki interesi domovine traže da 
takvi ostanu u njoj. Tu obustavu prava nekada nameću i obiteljski 
razlozi. I ovo je otl kapitalne važnosti, osobito za narode koji i.selje- 
nicm postaju etnički osiromašeni (vidi J. K., KATOLIČKA DRUŠTVE¬ 
NA NAUKA, Zagreb 1971, br. 200), a u te svakako spada i hrvatski 
narod. 

4. Pitanje neuposlenosii, a s time u vezi i pitanje bijede i parazi¬ 
tizma, prijeti ek.splozijom. Neki tom procesu nastoje naći rješenje u 
širenju kontracepcije i abortusa ili pobačaja. To su protuprirodna 
sredstva, jer se kose s objektivnim zakonima morala. Izravna je kontra¬ 
cepcija danas od Crkve zabačena, a bit će i sutra (HV br. 16). Isto 
tako i izravan pobačaj. Nije dopušteno činiti što je zlo da se poluče 
neka dobra. Zloduh ne vodi Bogu. 

Za čim treba ići? Varava bi bila nada da pojedine države mogu 
učinkovito riješiti te probleme. To ne mogu osobito mlade države. 
Traži se angažiranje svih naroda. Međunarodni forumi su pozvani na 
promicanje sveopćih gibanja solidarnosti, koju je čovječanstvo u mno¬ 
gim slučajevima i dokazalo, npr. u slučaju Bijafre, prirodnih kata¬ 
strofa i si. Ali to nije dosta. Mnogo se očekuje od bankarske politike. 
Organizirana proizvodnja među državama bila bi velika pomoć da se 
pruži lijek neuposlenosti i slabom razvitku nekih naroda. Nadodajmo, 
dakako, pravičnu kupnju i prodaju dobara, mudru ekonomiju, a uz 
sve te mjere i prikladan socijalni i sveljudski odgoj (br. 18). 

5. Papa u br. 19. spominje kako je danas potrebno da se hrabro 
poduzmu razni društveni pothvati za socijalna rješenja. Neki su izvorni 
izraz »socialia incepta« preveli sa »socijalna imaginacija« naglašujući 
da se Papa prepušta maštovitom bijegu u neke avanture. Kao da je 
Papa otvorio put nekom nekontroliranom subjektivizmu i relativizmu 
ili nezrelim eksperimentiranjima... 

Taj je zaključak posve kriv. Ako Papa govori o potrebi da se po¬ 
duzmu razni socijalni pothvati, zrelo promišljeni pokusi, za što je po¬ 
trebna i kreativna mašta, očito je da ponavlja novim riječima staru 
nauku o političkoj mudrosti. Politička i socijalna mudrost nije bes¬ 
plodno ponavljanje anemičnih fraza. Ona je i stvaralaštvo. Ona je kon¬ 
kretna, praktična mudrost, neka vrst praktične intuicije, potrebna sva¬ 
komu tko je zadužen za zajedničko dobro. Potrebno je u ovoj situa¬ 
ciji, u ovim teškoćama, s obzirom na ovaj cilj odabrati prikladna sred¬ 
stva, poduzeti odgovarajuće mjere, a za sve je to potrebna i neka ma¬ 
šta, intuicija (vidi sv. Tomu IMI, q. 47, art, 10; art. 2). 

A ljudima ne možemo reći da nedostaje stvaralačke mašte i inven¬ 
tivnog duha. To stvaralaštvo dokazuje se npr. u astronautici, tehno¬ 
logiji i drugim znanostima. Zar ne bi bilo pohvalno da se upotrijebe 
te stvaralačke snage da se iznađe sredstvo za umanjivanje neuposlc- 
nosti? Ne radi se o nekom razularenom lutanju ma.šte, nego o prona¬ 
lasku sredstava u .skladu s višim načelima, pod vodstvom pravde, uz 
pratnju kršćanske ljubavi ili solidarnosti. 

6. Koliko je potrebno spajati naučavanje Pape u jednom doku¬ 
mentu s drugim najbolje se vidi i u ovom Pismu s obzirom na razna 
pitanja, npr. u vezi s pitanjima o sredstvima društvenog obavještavanja 
(br. 20). Ovdje se pitanje obrađuje s osobito naglašenog vida stvaranja 
novih socijalnih problema na .selu i u gradu, osobito u gradu. Posve je 
očito da su sredstva društvenog obavještavanja (radio, televizija, pošta 
i dr.) nova vrst moći. Treba im priznati pozitivnu ulogu, ali nemojmo 
im zanijekati i negativnu odgojnu ulogu. Tko bi mogao pristupiti 
integralnom traženju rješenja socijalnog pitanja a da se nc osvrne na 
pogibli skopčane s tom »novom vrsti moći«? 

Ponekad se opaža kako je infantilno tražiti razna rješenja gorućih 
problema, npr. bijede, iza sjajnih pročelja, kriminaliteta, dre^omanije, 
erotizma i drugih degenerativnih fenomena ljudskog društva, a mi¬ 
moilaziti negativnu ulogu upravo tih sredstava društvenog saobra¬ 
ćaja. Događa se da se jednom rukom građi, a drugom ruši jedna te 
ista zgrada društvenog života. Nije li to očigledan paradoks? Razvitak 
i pravi napredak građanskog društva treba shvatiti integralno, i inte¬ 
gralno ga rješavati. 

7. Rečeno je da je svijet zatvoreni sistem energija. Takav je i 
život. Upravo se to vidi na jednom od najupadljivijih fenomena, na 
socijalnom problemu golemih razmjera, na činjenici da čovjek na jed¬ 
noj strani dokazuje nadmoć nad prirodom, a na drugoj strani da ta 
priroda postaje čovjekovim osvetnikom. To su činjenice zagađenja 
zraka, mora, ulica. To su otpaci, nove bolesti činovništva, gradskog ži¬ 
vota i si. (br. 21). 

Na taj način ovo Pismo ističe one vidove socijalnog pitanja koji 
su do sada bili manje naglašivani. A sigurno je da bez njihova rješenja 
ne može danas biti riješen problem socijalnog života i djelovanja. Ne¬ 
ma razloga da se problemi zastiru. Kršćanin je dužan u svim tim pro¬ 
blemima dati svoj dio. svoju uslugu ljubavi, jer njegova je ovozemna 
sudbina ista kao i sudbina svih drugih ljudi. 

Temeljne težnje i misaone struje 

Polazeći od osnovne postavke katoličke društvene nauke, naime, 
da počelo, subjekt i svrha svih društvenih ustanova jest i mora biti 
ljudska osoba (GetS br. 25). pred čovjekom današnjice postavljaju 
se dva osobito važna pravca afirmacije i razvoja; braniti se od nega¬ 
tivnih posljedica urbanizma (raspada obitelji, neuposlenosti, izloženo¬ 
sti političkim strujanjima, izazova na iseljenje, padanja pod utjecaj 
sredstava društvenog obavještavanja, ovisnosti o prirodnom okolišu gra¬ 
dova ili predgrađa i si.), i ostvarivati prirođene težnje za jednakošću 
i za sudjelovanjem. 

Na ove težnje nije samo kršćanstvo pokušalo odgovoriti. Odgovo¬ 
rile su i druge misaone struje i povijesna gibanja. O njima je Papa 
govorio na drugim mjestima (vidi J. K., KATOLIČKA DRUŠTVENA 
NAUKA br. 165, s),). Ovdje je mjesto da se odgovori na sadašnje sta¬ 
nje tih struja i tih gibanja. Potrebno je da kršćani znaju kakvo sta¬ 
novište da zauzmu pred raznim metamorfozama tih struja; što se od 
njih danas može usvojiti, a što treba odbaciti. 

1. Legalizam ili juridizam. Proglašena i na papiru usvojena čovječja 
prava ne provode se svugdje u djelo. Ponekad se zanemaruju, izru¬ 
guju, ili se samo naizgled poštuju (br. 23). Znači da sam zaicon nije 
kadar ostvarili dubinske čovječje težnje prema pravdi, jednakosti i 
aktivnom sudjelovanju u socijalnom životu. 

Bez etičko-religiozne dimenzije pravni okviri ostaju suhi, anemični. 
Zakon, na primjer, proglašuje čovječja prava, ali se dogodi da ih ne 
provodi u djelo, jer zakonodavcima ili odgovornim faktorima nedostaje 
dublji smisao za poštivanje ljudske osobe, nedostaje im duha solidar¬ 
nosti. Sto se događa? Onkraj pravnih normi je praznina, pa se mjero¬ 
davni mogu riječima pozivati na pravne okvire, a u zbilji se mogu raz¬ 
viti druge vrste diskriminacije, izrabljivanja, prezira čoviečje osobe. 
Uostalom, zar danas nije očita i bolna činjenica da u ambijentu u ko¬ 
jemu se na sav glas govori o jednakosti niče svojevrstan individuali¬ 
zam? Zar nije bolna činjenica da mnogi ištu svoja prava, a bježe od 
odgovornosti za zajedničko dobro? 

Kršćansko bratstvo, solidarnost ili ljubav ukazuju na to da upravo 
prenaglašena jednakost pogoduje lijenima, neodgovornim elementima, 
egoistima i sličnim tipovima da pozivajući se na jednakost uvode još 
bolniju nejednakost, jer njom pokrivaju svoje parazitstvo. Nije li para¬ 
doks u tome da socijalizacija i koraunitarizam konstatiraju buđenje tog 
zlokobnog individualizma na individualnoj i skupnoj razini? 

2. Politizacija. Da je šire političko društvo čovjeku potrebno, niti 
se ne stavlja u pitanje. Manjak civilnosti, građanskih osjećaja i odgo¬ 
vornosti, svijesti da svatko pripada jednom političkom društvu, državi, 
koju opravdava zajedničko dobro, uvjeravaju odgovorne faktore da 
treba ljude odgajati za skupan politički život. Odgajati spoznajom i vjež¬ 
banjem u vršenju dužnosti prema drugima. 

Eto, to je ono najdublje u čovjeku. Ako zaboravi da je vezan duž¬ 
nostima a sebi samo svojata prava, političko društvo neće moći opsto¬ 
jati. A do svijesti dužnosti ne dolazi se bez moralnog odgoja, tj. bez vla¬ 
danja sobom, bez neke askeze, bez prihvaćanja odgovornosti, bez sprem¬ 
nosti da čovjek nekomu položi račun svoga upravljanja itd. 

U političkoj akciji vrlo je pogibeljno stanovište jednostranog pro¬ 
matranja čovjeka. Čovjek neće polučiti svoje sreće ako mu se silom 
nameću neke ideologije (duhovnom diktaturom), ili ako mu se priječi 
da traži i nađe odgovor na duboke apsiracijc srca, na koje mu politika 
1 pravo ne mogu dati željen odgovor. Porijeklo i svrha čovjeka nadi¬ 
laze ono što se na čovjeku vidi. 

I današnja, dakle, situacija čovjeku nameće dužnost da se izdigne 
iznad politike. Neka traži istinu i neka ga nitko u tome ne ometa. Jer 
istina se nameće samo snagom istine. Prisila čovjeka ne uvjerava, ona 
ga primorava, dok mu iz dubine niče neutaživa želja za slobodom. Nc- 
postignuta sloboda čini ga nezadovoljnim i nesretnim. 

Nisu li političke stranke kao takve u sebi zatvorene? Jednostrane? 
Nisu li političke ideologije i akcije jednostrano promatranje čovjeka 
i njegove djelatnosti? U većini .slučajeva jesu. Zbog toga politika čo¬ 
vjeka ne može konačno smiriti ni zadovoljili. 

3. Društvene ideologije. Kršćanin shvaća političku akciju kao dje¬ 
lovanje za dobro bližnjega, kao neku vrst službovanja ili služenja. Da 
li se to može reći o drugim društvenim ideologijama? Ne, jer ponekad 
je ideologija samo puka primjena teorije, sredstvo strategije, put da 
se ovlada čovjekom, a da se i ne govori da su ideologije redovito jed¬ 
nostrano prilaženje čovječjoj problematici. I tu je tragika: jednostra¬ 
nost se nameće totalitarno, prisilno. Recimo konkretnije: tko čovjeka 
shvaća zatvorenim u granicama vremena i prostora, neminovno ga sa¬ 
kati i ne može ga osvojiti jer takvom poimanju čovjek izmiče najdu¬ 
bljim dijelom svoga biča i najširim granicama svoje egzistencije i 
svoga životnog poziva. Takva će ideologija pružili čovjeku neka rje¬ 
šenja, ali ona će bili uska, nedovoljna, i čovjek će se osjetiti zasu- 
žnjenim. 

4. Pozitivizain. Tehnizirani čovjek po prirodi srlja u pozitivizam. 
Kao da se ne osjeća potreba za otkrivanjem smisla opstojnosti, konačne 
svrhe života, vrhovnih normi djelovanja. To je očita i velika pogibelj. 
Tim se nazorom čovjek osiromašuje i na kraju se osjeti žrtvom teh¬ 
nike, robom djela svojih ruku... Pozitivizam svodi čovjeka na samo 
jednu dimenziju. Istina, ta je dimenzija važna, ali nije vrhovna, nije 
mjerodavna za čovjeka kao čovjeka, još manje kao kršćanina. 

5. Marksizam. To je povijesno gibanje proizašlo iz marksističke 
ideologije. Međutim, ne radi se o nekoj statičkoj ideologiji. Marksizam 

prolazi kroz promjene, jer mu je glavno promijeniti svijet. Kao po¬ 
kret on i za kršćanina može sadržavati nešto dobra i prihvatljiva. 

Krivo bi bilo izolirati ideologiju od prakse. I razni su oblici marksi¬ 
zma povezani (marksizam kao djelatna praksa klasne borbe, kao kolrfc- 
tivno vodstvo partije, kao povijesni materijalizam i nijekanje transcen- 
dencije, kao spoj teorije i revolucionarne prakse). To znači da se ne 
smije jednostavno prihvaćati jedna, a ne voditi računa o drugoj strani 
istog pokreta. 

Hoćemo li ustvrditi da je Papa ovom primjedbom nekako više za¬ 
tvorio vrata prema marksizmu? Ja to ne bih rekao. Zbog čega? Jer 
i dalje ostaje mogućnost da i marksizam kao gospodarski, politički, 
kulturni sistem iznese vrijedne elemente za ispravan humanizam. Niti 
bih rekao da je Papa u ovom Pismu više otvorio vrata prema marksi¬ 
zmu. Ne, pozicije ostaju lste. Glavno je da se maksizam ne shvati kao 
uvođenje totalitarnog i nasilnog društva; da on ne nameće ateistički 
materijalizam, ni dijalektičko nasilje; osim toga da se sloboda ne utopi 
u kolektivnost; da se ne priječi čovjeku računanje na transcendenciju. 

Možda je Papa obradio marksizam donekle starim kategorijama, 
jer povijesna zbivanja naših dana dokazuju da su ta strahovanja ne¬ 
kako prevladana. I, recimo, koliko su prevladana, toliko je put za di¬ 
jalog s marksistima više otvoren, ali ako se neki marksisti zatvore 
u gornje, od kršćanina neprihvatljive pozicije, i mogućnost se dijaloga 
ograničuje. 

6. Liberalizam. Neki su se požurili ustvrditi da jc Papa u ovom Pi¬ 
smu načelno odbacio liberalizam kao takav. To je pretjerano. Ima i u 
novom liberalizmu nešto dobra, npr. osobna inicijativa. Međutim, 
kršćanstvo ne može prihvatiti liberalističku pretjeranu slobodu, ni ne¬ 
obuzdanu težnju za osobnim dobitkom, ni zabacivanje svjesne i hotične 
solidarnosti kao mjerila valjanosti društvene organizacije. Sigurno je; 
kršćanin se mora i pred liberalizmom orijentirati pažljivo i u svjetlu 
svojih vječnih načela o višim granicama ljudske slobode (br. 26, 35). 

7. Socijalizam. Kao što se novi tip liberalizma pojavljuje u vrlo 
primamljivoj noti nasuprot totalitarizmu, slično se i socijalizam mno¬ 
gima sviđa kao lijek protiv raznovrsnih diktatura individualističkih 
kapitalista. Vanjština nas ne smije omamiti. Riječ ili izraz nije od 
prvotne važnosti. Kršćanin će i u socijalizmu naći dobrih strana (volju 
za pravdom, solidarnošću, jednakošću), ali će ga prihvatiti »nakon što 
budu zajamčene vrednote, osobito vrednote slobode, odgovomostii i 
otvorenosti za duhovno, koje će omogućili cjelovit razvitak čovjeka« 
(br. 31). 

Zaključak je očit: kršćanin će se angažirati u službi braći, ali ni¬ 
kada neće sa sebe zbaciti izvorni kršćanski duh kojim će prosuđivati 
sve što se mijenja i lučiti dobro od zla, istinsko od lažnoga, bitno od 
sporednoga. O jednoj se stvari ne sumnja: i kršćanin je dužan raditi 
na pozitivnoj preobrazbd društva. 

8. Iskrsavanje utopija. Ideologije se izrođuju. U praksi osjećaju 
poteškoću provođenja u djelo pravde i jednakosti. Socijalizam može 
lako prijeći u birokratizam i materijalizam, kapitalizam u tehnokraciju 

i egoizam, demokracija u autoritarnost ili nasilje. Zbog toga čovjek 
traži utjehu u utopijama. Misli da tako može djelotvornije riješiti pro¬ 
blem političkog uređenja modernog društva. 

Utopija je npr. misliti da će čovjek kao takav biti u budućnosti 
više prožet mišlju i nastojanjem za drugoga, 'ili da će iz ljudskog dru¬ 
štva nestati vlasti, ili da će pravda riješili sve probleme te da milosrđu 
i ljubavi neće više biti mjesta. 

Čovjek ponekad u utopijama nalazi hranu mašti. Pribjegavajući 
u carstvo utopija čovjek kao da upućuje kritiku prezira postojećem 
stanju. A ne krije li se u utopijama poziv na izgradnju bolje budućno¬ 
sti? Ne potiče li utopija čovjeka na veću inventivnost? Ne uvjetuje li 
ona dinamliku društva? 

Ima nešto više. Ako se utopija ne zatvara unutar prirode ili vre¬ 
mena i prostora, može se susresti negdje s kršćanskim idejama i kr¬ 
šćanskim težnjama. Dogodi se da se kršćani zatvore u svoj krug. Misle 
ponekad da se treba zatvoriti u jednu strukturu i iz nje ni makac. 
Možda se ogranlićuju na izvjesne akcije te niječu da drugi mogu isto 
tako ispravno proširili vidokrug i raditi također ispravno, ako ne još 
ispravnije. Neka, dakle, i u kršćanskom svijetu utopije odigraju nešto 
od svoje pozitivne uloge, npr. neka kršćanin nastoji nadići svaki su¬ 
stav, svaku ideologiju. Zar nije spasonosno da kršćanin vjeruje u izmi¬ 
renje prirođene dijalektike između prisile i slobode, grijeha i daha 
Duhu Svetoga? A dpak, barem je neka vjera u to izmirenje potrebna 
(br. 37). 

9. Antropologija u svojim granicama. Bilo koja znanost o čovjeku 
koja bi se zadovoljila jednim vidom čovječjeg misterija, recimo kvan¬ 
titativnim ili pojavnim vidom, ne može doći do razumijevanja čovje¬ 
kova, jer čovjek je uvijek jedna sinteza i čovjeka može razumjeti samo 
onaj koji ga zahvaća u cjelini, integralno, sa svim njegovim aspiraci¬ 
jama, problemima. Manje je važno da li netko kvantitativnu ili pojav¬ 
nu analizu naziva »znanstvenom« ili »naprednom«, ona je djelomična, 
nepotptma, ona sakati čovjeka. Još gore, ako se tako jednostrano shva¬ 
ćen čovjek predlaže kao model, kao tSp ponašanja, neminovno je da 
će tada anonimne snage manipulirati čovjekom na njegovu štetu. Kato¬ 
lička Crkva če uvijek insistirati na globalnoj viziji čovjeka i čovje¬ 
čanstva (br. 40). Pozitivne znanosti sve dublje prodiru u jednu stranu 
čovjeka, i dok ga analiziraju anatomski, fiziološki i na druge načine, 
one šire misterij srca čovjekova, Sire i zaoštravaju više nego što ga 
ispunjaju (br. 40). 

10. Napredak. Evo još jedan mit modernog čovjeka. Je li to pojam 
ideologije ili akcije i pokreta? Od XIX. stoljeća napredak se smatrao 
uvjetom i mjerom ljudske slobode, oslobođenjem od društvenih stiski 
i prirodnih nužda. Zar sama činjenica da gospodarstvo količinski raste 
znači istinski napredak? Zar količina proizvedenih i potrošenih dobara 
označuje rast i napredak čovječanstva? 

Budimo načistu. Nema istinskog napretka bez pravilnih međuljud¬ 
skih odnosa. Da se uzmogne reći da društvo istinski napreduje, potreb¬ 
no je da njegovi članovi aktivno u njemu sudjeluju i snose dio zajed- 

ničke odgovornosti. Efikasnost rada i tržni uspjesi spadaju na kvantita¬ 
tivnu sferu, a potrebno je da ljudi međusobno budu istinski bliži, da 
se širi znanje i kultura, da ss ljudi međusobno pomažu i slažu u radu 
za zajedničko dobro. Recimo kraće: bez religiozne i etičke dimenzije 
nema integralno i pravilno shvaćena napretka. Na tom putu susrećemo 
kršćanina s njemu vlastitom stvaralačkom i zahvalnom slobodom koja 
se hrani vrednotama Kristova uskrsnuća. Kršćanski shvaćen napredak 
neminovno svršava u eshatonu (br. 41). 

KršćaiiiiJ pred novim problemima 

U drugom dijelu Pisma Pavao VI. je nekako dao reviju vodećih 
ideologija, glavnih struja javnog života današnjice. Sve te ideologije 
i sva ta strujanja kao da predlažu neke mitove što čovjeka drže u na¬ 
petosti te uvjetuju dinamiku njegova življenja i djelovanja. U svima se 
može naći nešto dobra, ali glavna im je mana u tome Što su ta stru¬ 
janja jednostrana, djelomična, ne zahvaćaju cjelovitost čovječje opstoj¬ 
nosti i njegove sudbine. 

Crkva sa svojom socijalnom naukom prati čovjeka u traganju za 
rješenjem ključnih pitanja egzistencije. Nauka Crkve ne veže se ni za 
jednu opstojeĆLi strukturu. Ona ne predlaže nijedan gotov obrazac. 
Niti se zadovoljava da iznosi samo neka opća načela. Ta je nauka 
elastična s obzirom na promjenljiva stanja svijeta, a trajno dozrijeva 
u svjetlu i snazi Evanđelja kao izvora stalne obnove. Crkva nije od 
jučer. Ona svladava stoljeća. Duh jc čini osjetljivom prema čovjeku, 
svakom čovjeku, u prvom redu prema onom koji je potrebniji. Ta 
osjetljivost i to iskustvo pružaju joj mogućno.st da smjelo i stvaralački 
dade svoj dio u nastojanju oko preobrazbe svijeta. 

1. Kršćanin u borbi za veću pravdu zastupa mi.š]jenjc da treba 
prevladati odnose snage ili sile te tražili rješenje u dogovorima. Zar 
treba snazi zanijekati svaku pozitivnu ulogu? Bolni ratni sukobi naših 
dana uvjeravaju nas u istinitost ovih riječi; »U nekim trenucima pro¬ 
mjenjiva igra tih odnosa (snage) često može pomoći do lakših uvjeta 
za dijalog« (br. 40). Ne misli li Pavao VI. ovdje na potrebu neke efi¬ 
kasne međunarodne snage koja bi uspješnije rješavala tolike bolne 
sukobe među pojedinim nacijama? 

Bilo bi naivno zatvarati oči pred složenosti problema zbog sada¬ 
šnjeg ukrštavanja 'interesa i raznih faktora ovisnosti. Jedno je po¬ 
trebno: imati hrabrosti da se otvoreno pogleda u lice mnogim proble¬ 
mima. Zar se može poboljšati međunarodna podjela proizvodnje bez 
hrabrosti i jasnih načela moralnog reda? A zar ne bi bilo potrebno 
obnoviti neke međunarodne organiz.me u svrhu veće djelotvornosti? 

Pavao VI. upozorava na oprez prema nekim mnogonacionalnim 
pothvatima. Bilo o kakvim se paktovima ili tržištima radi, sigurno Je 
da oni postaju nova snaga, u posjedu velikih sredstava, pa je lako 
shvatljivo da mogu stvoriti nov oblik gospodarske prevlasti na soci¬ 
jalnoj. kulturnoj a i političkoj razini. I na taj način prisustvujemo 
starim a uvijek novim fenomenima: (enomenfima gomilanja sredstava 

i moći. Samo im se mijenja ime. Zar vojni paktovi i tržišta ne pred¬ 
stavljaju gomilanje te snage i moći? 

2. Uvijek potreban moralni preporod. Nekima će se taj apel priči¬ 
njati kao bezuspješno moraliziranje. Ali to su činjenice. Bolne i brojne, 
čovjek je na etičko-moralnom području jednostavno lijen. Zazire od 
napora. U svjetskoj razmjeni potrebni su dogovori, ali za dogovore je 
potrebno ušutkati osobni i nacionalni egoizam. Kako provesti kontrolu 
dobiti, kako provesti akciju ljudske solidarnosti ako čovjek nije po¬ 
stigao slobodu od vlastitih dobara i vlasti? Kako se približiti drugom 
čovjeku, drugim narodima ako nema unutarnjeg raspoloženja prema 
drugima, da im se pomogne? Bez altruizma i djelatne solidarnosti 
»najrevolucionarnije ideologije postići će tek to da na mjesto jednih 
gospodara dođu drugi« (br. 45). Kad dođu na vlast ti drugi gospodari, 
stalo im je do toga da se okruže povlasticama, a drugima kljaštre slo¬ 
bodu i tako otvaraju vrata novim nepravdama. Nije li danas i previše 
jasna tendencija nekih velesila za moć na svim područjima? 

3. Kršćanin i politika. Da je gospodarska djelatnost prijeko po¬ 
trebna, suvišno je isticati. Ipak, u njoj se pretjeruje. Ona ponekad 
guši snage i slobodu. Zbog toga treba tražiti pomoć od politike. Zadnja 
odluka u državnim pitanjima spada na političku vlast. Bez nje nema 
kohezije u društvu. Ali njezin je cilj ostvarenje zajedničkog dobra. 
Osudit ćemo takvu politiku koja bi gušila zakonite slobode pojedinaca, 
obitelji i supsidijarnih skupina. Uvijek će veliku ulogu u društvu igrati 
preuzete odgovornosti pojedinaca i posredničkih tijela. 

Kršćanin cijeni politiku. On je shvaća kao zalaganje ili življenje 
u službi drugih, kao neku dijakoniju. Ali kršćanin ne može pristati 
na to da političko djelovanje postane nametljivo ili da se apsolutizira. 
I na tom će se području kršćanin pobrinuti da uskladi svoje gledište 
s evanđeljem, i da uvijek dade svjedočanstvo o ozbiljnosti svoje vjere, 
djelotvorno i nesebično služeći ljudima (br. 46). 

4. Podjela odgovornosti. Čovjek današnjice želi da se podijele 
odgovornosti i odluke. To Je uvjet da svi članovi zajednice postanu 
aktivni, svjesni, stvaraoci sretnije budućnosti, jer tada zajednicu sma¬ 
traju svojom. Ne radi se samo o gospodarskom nego i o društvenom 
i političkom području. Zbog toga se pledira za oblicima moderne de¬ 
mokracije u kojoj če opstojati mogućnost slobodnog izražavanja (da¬ 
kako, u skladu sa zajedničkim dobrom i objektivnim normama mo¬ 
rala), ali i mogućnost da svatko uzme svoj dio u zajedničkoj odgo¬ 
vornosti. Tim postupkom države i društva postaju zajednice suradnje 
i života. Solidarnost se izgrađuje djelatno i živo. Tko se oslobodi od 
grijeha, osobito egoizma, a bude prožet krepostima, osobito ljubavlju 
prema bližnjemu, lako če doživjeti slobodu u Bogu, a time pobjedu 
nad smrću i prolaznošću. 


Poziv na akciju 

Suvišno je isticati da primat akcije spada na osnovno naučavanje 
kršćanstva. Katolička društvena nauka ne širi samo načela, ona upu¬ 
ćuje na akciju, na stvarno služenje i djelovtvomo širenje evanđelja, a 

to je ljubav prema čovjeku. Svećenici-radnici potpuno dijele s radni¬ 
cima njihov radnički položaj i time dokazuju stvarnu brigu Crkve za 
radnike na terenu. 

Poziv na akciju dira u prvom redu laike i kršćanske organizacije. 
Njihov je specifičan zadatak raditi na obnovi vremenitog reda. Ako 
Pavao VI. govori (br. 48) da laici neka ne čekaju pasivno nego da slo¬ 
bodnom inicijativom prožmu kršćanskim duhom mentalitet i običaje, 
zakone i strukture zajednice u kojoj žive, jamačno nije htio doći sa 
sobom u kontradikciju kao da laici postaju potpuno autonomni te da 
se ne obaziru na direktive hijerarhije. Ne, hijerarhiji uvijek ostaje 
dužnost da naučava i autentično tumači moralna načela. Prema tome, 
ovu tvrdnju o slobodnom i samoinicijativnom pozivu vjernika ili laika 
treba shvatili u duhu nauke istoga Pape izražene dne 20. III. 1971. 
Originalnost intervencije laika sastoji se u tome da odaberu pravilna 
načela evanđelja i katoličke društvene nauke te ih primijene na speci¬ 
fične prilike u kojima žive. Razumljivo, Crkva ne daje gotove recepte 
za sve prilike, ali daje načela koja će laici mudro primjenjivati na 
posebne prilike ne čekajući uvijek direktive odozgo. Razumije se: ni¬ 
kada protiv njih. 

Zajednička opomena. Opomena svima; nemojte samo upozoravati 
na načela: nije dovoljno govoriti o svojim dobrim namjerama; niti je 
opravdano prenaglašavati nepravde, još manje je opravdano proročki 
optuživati sve i svakoga. Ono što svakoga veže jest: svijest o vlastitoj 
odgovornosti i učinkovita ili efikasna akcija. Prva je dužnost svakoga 
da se osobno obrati (br. 48). Zbog čega mnogi nastupi kršćana, mo¬ 
žda i svećenika, trpe od krutosti i sektaštva? Jer im nedostaje teme¬ 
ljite poniznosti, koja je uvijek eminentno evanđeoska vrlina. Ako 
kršćanlin vjeruje u zajedništvo svetih, u trajnu pri.sutnost otkupitelj- 
ske snage i milosnog života u Crkvi, neće dopustiti da ga zavede ni¬ 
jedan oblik egoizma. A ima egoizma i pod plašlem suvremenog apo- 
stolata. 

Uvijek je potreban oprez. Kršćanin se ne smije upuštati u nagodbe 
na štetu istinskog čovještva i ne smije gledati na svijet i život jedno¬ 
strano. Ni poziv na solidarnost ne opravdava ga da se upušta u na¬ 
godbe protiv istinskog humanizma. A kao kršćanin treba da se sjeti 
svoje osebujnosti: vlastitih pobuda i viših oiljeva. Uvijek neka bude 
daleko od samoživa partikularizma i ugnjetavačkog totalitarizma. I 
tako će biti daleko od zastranjenja nekih vodećih ideologija i pokreta 
današnjice. 

A što o pluralizmu? Nalazimo se pred dvojakim stajalištem: neki 
grčevito prianjaju uz opstojeće strukture, drugi jednostavno prihvačaju 
sve novo i rušilačko. Da u konkretnim situacijama, u praksi, može i 
mora biti nekih razlika, različitih metoda — stvar je jasna, jer su 
potrebe današnjeg svijeta mnogostruke i raznolike. Potrebno je među¬ 
sobno razumijevanje i podnošenje. Međutim, na svakomu je dužnost 
da sc trajno preispituje, kontrolira, i da uvijek sluša diktate ljubavi 
koja je složna. Nesloga je uvijek više ili manje znak pomanjkanja 
ljubavi, pa makar se odvijala u znaku velike revnosti i suvremenog 

apostolata. Istinska Kristova sloboda poštuje posebne uvjete svakog 
čovjeka, ali u isto vrijeme ga obvezuje na ono što je sveopće ili za¬ 
jedničko, jer to nadilazi vrijeme i prostor. 

Zaključna riječ. Tu riječ shvatimo u znaku upozorenja protiv svih 
vrsta sekularizacije. Djelo obnove svijeta u očima kršćanina nije jed¬ 
nostavno djelo čovječje. Previše su zamašni pothvati obnove svijeta 
da bi se pripisali samom čovjeku. U igri je Providnost, misterij spa¬ 
senja. Zbog toga Pavao VI. opominje da treba slušati direktive Duha, 
tj. rniiosnog života. Nije dovoljno »služenje« braći, treba da to bude 
kršćansko i nadnaravno služenje, tj. u 3 eđinstvu s Kristovim naka¬ 
nama. Bez Božje pomoći uzaludno sc radi na izgradnji ovozemne kuće. 


Završetak 

Pavao VI. govori kako je u ovom Pismu pružio neke nove elemente 
za izgradnju sreće i mira u svijetu današnjice. Razumije se, ono što 
je rekao na drugim mjestima ostaje na snazi, npr. ono što je rekao u 
PP 0 cjelovitu i solidarnu razvoju čovjeka i nacija. Ali sadašnji tre¬ 
nutak pruža nove probleme. Bez ponavljanja onoga što je rečeno u 
drugim dokumentima, u ovom smo se Pismu susreli s novim oblicima 
socijalnog pitanja. Ti sc oblici odražavaju u pojavi urbanizma i s njim 
skopčanim poteškoćama, a bilo je potrebno naglasiti kako razne ideo¬ 
logije kušaju odgovoriti na njihov izazov. Uvijek je potrebno da kršća¬ 
nin uvidi .svoj poziv i da svoje djelovanje stavi u okvir evanđelja i 
naučavanja katoličke društvene nauke.” 

SVMMARIVM: In hoc CNposilivo arCicuIo auctor ostendere vult qu,>ni iminc- 
rito aliqui ad suas coaantur paries iraherc iexlum Epislulnc Apostolicae 
Pauli VI »Octogesima adveniens«. Tcxtum consulit auctor arlieuli cl l'alsas 
expo.sitioncs rcspuil vgr. illonim qui Paiilum VI rclativismum in doctrinain 
socialcm catholicam inlroduccntem conati sunt praesentare. Mulantibus cnim 
rebu,> semper praciuccnnt oporlet iinmutabilia cvangelii principia. Idem dic 
de aliis falsis inipiitationibus quibiis suas _qiiisque idcas texiuj imponere pro- 
curat. Novis dementis locuplclatur cloctrina socialis catholica quao e\ una 
parte ut svstema šibi cohacrens principioiiim, cx altera parte numquam finita 
•id mutabiles situaiioncs sapiens accomodaiio concipi debet. Tcxtus Epistulae 
legendus. et quidcm in originali conscripta, nam et croatica versio tion appa- 
ret Omni ex parte cxacta. 

* Svi I loromo biti zahNatni »KrS^anskoj sadainjosiJ« ito je hitito pružila hrvatski prijevod 
avog Papiriću dukumenti. To je br. 11. u irdanju DOKUMENTI, žao mi je moratii opazili 
da hnut^ki prijcMtid iz originaUi. a original je na latmskom, i on je uvijek služben irvor 
Par>inih misli, pa se u AA3 i t'*:ka samo na Intmskom. Hrvatski se prijevod bazira na živim 
jcriciTTia, po svoj prilici na tallb.i^kom jeziku. Ima premne^o spornih mjesta. Naznačit cu saciio 
neka. l! br. 4. tekst ^ovo.’i o cnatiđelju. o onomu Alo ono naučava (ea t^uae docet). hrvatski jo 
prijevod poiao za talijanskim pa prevodi »evanđeoska težnja«, a vauka i teinja ne znače i^tu. 
Zar zbilja u 9, broju »artr^ et rcsćone.'u mači »struke i pokrajine«, a ne odnosi Ji sc to na iuni- 
posleno??t učenjaka, umjetnika i stručniaka? Laiinskj izraz »rc^o« ne znači samo pokiiijina. 
U 18. broju latinski i/raz »pccuniae co'ioeaudae« ima cxlj'eđenijc značenje nego hn’atsici izraz 
»ulaganje«. U 18. broju nalazi sc također važan tekst o nasilnom lišavan ju prava n.i ženidbu 
i prokreacifu, sto je jače izražc'no nego naprosto »pravo na brak i na rađanje djece«, jer latinski 
stoji ademitur«. Zar oni koji :u sc svjesno Usili prava na brak ncmaiu ljudskog dostojanstva? 
Smatram da Jc krivo preveden talijanski izmz »si imbattc« s hn'atskitn »sukobi ju je«, jer ni 
talijanski izraz to nu/no nc mačr, on znaci i »susresti se« ili »namjeriti sc« na koga ili što. 
a to odgovara i origjuahHjm tekstu. i.;r latinski sto I i »pertingit«. Što no znači »sukobi i u je^. 
Čemu u br. 47. latinski izraz »sese proiciens« prevodilac izražava sa »gubcčl sc«? Jer je u tali¬ 
janskom pix)čifao izraz »prrdcndosi in Dio«, Sto jc blaže rečeno nego hrvatski »gubeći so*. 
Ni duše blaženika nc »gube so« u Dogu. ne^ čuvaju svoj ideniiiet, pa čemu takav pri|evod? 
Mogli bismo naći i dru^a slična mjesta, želimo pri tom samo to da se važni dokumenti nc 
iznose pred čitaoce u doista nehotično, ali zbiljski neautentičnom obliku. 

